แอลี ฆอเมเนอี

| อายะตุลลอฮ์ใหญ่เซย์เยด แอลี โฮเซย์นี ฆอเมเนอี |
| --- | --- |
سید علی حسینی خامنه‌ای


ผู้นำสูงสุดอิหร่าน คนที่ 2
อยู่ในวาระ
เริ่มดำรงตำแหน่ง  4 มิถุนายน ค.ศ. 1989
ประธานาธิบดี:   แอกแบร์ ฮอเชมี แรฟแซนจอนี  โมแฮมแมด ฆอแทมี  แมฮ์มูด แอฮ์แมดีเนฌอด  แฮแซน โรว์ฮอนี  เอบรอฮีม แรอีซี  มาซูด เปเซสเคียน 
ก่อนหน้า: รูฮุลลอฮ์ โคมัยนี
ประธานาธิบดีอิหร่าน คนที่ 3
ดำรงตำแหน่ง 13 ตุลาคม ค.ศ. 1981 – 3 สิงหาคม ค.ศ. 1989
นายกรัฐมนตรี: Mir-Hossein Mousavi
ผู้นำสูงสุด: รูฮุลลอฮ์ โคมัยนี
ก่อนหน้า: โมแฮมแมดแอลี แรจออี
ถัดไป: แอกแบร์ ฮอเชมี แรฟแซนจอนี
 
ข้อมูลส่วนบุคคล
เกิด: Sayyed Ali Hosseini Khameneh  (1939-04-19) 19 เมษายน ค.ศ. 1939 (85 ปี) แมชแฮด จังหวัดโฆรอซอเนแรแซวี ประเทศอิหร่าน
ศาสนา: อิสลามนิกายชีอะฮ์ (อิมาม)
พรรคการเมือง: อิสระ
การเข้าร่วม พรรคการเมืองอื่น:   พรรคสาธารณรัฐอิสลาม (1979–1987)  Combatant Clergy Association (1977–1989) 
คู่สมรส: Khojaste Bagherzadeh (m. 1964)
บุตร: 6 คน
ความสัมพันธ์: Hadi Khamenei (brother)
ลายมือชื่อ: 
เว็บไซต์: khamenei.ir
ยศที่ได้รับการแต่งตั้ง
สังกัด: กองพิทักษ์ปฏิวัติอิสลาม
ประจำการ: ค.ศ. 1979–1980
บังคับบัญชา: ประมุขกองพิทักษ์ปฏิวัติอิสลาม

เซย์เยด แอลี โฮเซย์นี ฆอเมเนอี (Sayyid Ali Hosseini Khamenei, เปอร์เซีย: سید علی حسینی خامنه‌ای ; เกิด 19 เมษายน 1939) เป็นนักบวชและนักการเมืองชาวอิหร่าน ผู้นำสูงสุดอิหร่านคนที่สองและคนปัจจุบัน ดำรงตำแหน่งตั้งแต่ ค.ศ. 1989 เขาเคยดำรงตำแหน่งประธานาธิบดีอิหร่านระหว่าง ค.ศ. 1981 ถึง 1989 ฆอเมเนอีถือเป็นประมุขแห่งรัฐที่อยู่ในตำแหน่งนานเป็นอันดับสองในตะวันออกกลาง
เว็บไซต์ชีวประวัติทางการระบุว่า ฆอเมเนอีเคยถูกจับกุมหกครั้งก่อนที่จะถูกเนรเทศออกนอกประเทศเป็นเวลาสามปีในรัชสมัยพระเจ้าชาห์ โมฮัมหมัด เรซา ปาห์ลาวี เขาเคยตกเป็นเป้าหมายการลอบสังหารในปีค.ศ. 1981 ซึ่งทำให้แขนขวาเขาเป็นอัมพาต ฆอเมเนอีมีวิถีชีวิตที่น่านับถือ ใช้ชีวิตอย่างสมถะและไม่โปรดความหรูหรา สำนักข่าว The Telegraph ระบุว่าเขา "มีกิตติศัพท์เรื่องวิถีชีวิตเยี่ยงนักรบ" ตำแหน่งผู้นำสูงสุดนี้เป็นตำแหน่งที่ไม่มีเงินเดือนประจำ ผู้ใกล้ชิดระบุว่าฆอเมเนอีมีเงินเก็บอยู่บ้างแต่ก็ไม่ถึงกับว่าร่ำรวย ถึงแม้ชีวิตส่วนตัวเขาจะไม่ร่ำรวย แต่ปฏิเสธไม่ได้ว่าด้วยตำแหน่งของฆอเมเนอี เขามีอำนาจควบคุมเหนือบริษัทยักษ์ใหญ่ของอิหร่านที่มีมูลค่ารวมกันกว่าแสนล้านดอลลาร์สหรัฐ
ฆอเมเนอีเป็นบุคคลสำคัญผู้ใกล้ชิดของอายะตุลลอหฺรูฮุลลอฮ์ โคมัยนี ผู้นำในการปฏิวัติอิสลาม ฆอเมเนอีเป็นผู้นำแถวหน้าของอิหร่านในช่วงสงครามอิรัก–อิหร่านในคริสต์ทศวรรษที่ 1980 เขาสร้างสัมพันธ์แนบแน่นกับกองพิทักษ์ปฏิวัติอิสลาม ซึ่งเป็นเหล่าทัพที่ทรงอำนาจในปัจจุบัน และเขามีอำนาจเลือกและปลดผู้บัญชาการกองพิทักษ์ปฏิวัติฯได้โดยตรง องค์กรนี้คอยเป็นหูเป็นตาและปราบปรามผู้ต่อต้านอำนาจรัฐ ฆอเมเนอีได้รับเลือกตั้งเป็นประธานาธิบดีคนที่สามในปี 1981 และกลายเป็นมือขวาของผู้นำสูงสุดอายะตุลลอหฺโคมัยนี ต่อมาเมื่อผู้นำสูงสุดโคมัยนีถึงแก่อสัญกรรม สมัชชาบัณฑิตได้ลงมติเลือกฆอเมเนอีเป็นผู้นำสูงสุดคนใหม่ในวันที่ 4 มิถุนายน 1989 ขณะที่เขามีอายุ 49 ปี
ในฐานะผู้นำสูงสุดอิหร่าน ฆอเมเนอีมีสถานะทั้งประมุขแห่งรัฐและผู้บัญชาการสูงสุดกองทัพ มีอำนาจปลดประธานาธิบดีหรือรัฐมนตรีได้โดยไม่ต้องผ่านสภา ทำให้เขาเป็นผู้มีอำนาจที่สุดในประเทศโดยปริยาย นอกจากนี้เขายังเป็นผู้ตัดสินใจเรื่องสำคัญของรัฐบาลอิหร่าน ทั้งการแต่งตั้งรัฐมนตรีคนสำคัญ หรือการเห็นชอบนโยบายสำคัญ ตลอดเป็นผู้วางยุทธศาสตร์ชาติ เขามีอิทธิพลทั้งทางตรงและทางอ้อมเหนือฝ่ายบริหาร, ฝ่ายนิติบัญญัติ และฝ่ายตุลาการ รวมถึงกองทัพและสื่อมวลชน ในปี 2014 ฟอบส์ จัดให้เขาเป็นบุคคลที่ทรงอิทธิพลที่สุดในโลก อันดับที่ 19
ที่ผ่านมามีการชุมนุมประท้วงระบอบการปกครองของฆอเมเนอีหลายครั้ง ได้แก่ในปี 1994, 1999, 2009, 2011–2012, 2017–2018 และ 2018–2019 อย่างไรก็ตาม ทุกครั้งล้วนจบลงด้วยการปราบปราม บรรณาธิการข่าว, นักเขียน และบุคคลจำนวนมากถูกจับกุมโทษฐานหมิ่นผู้นำสูงสุด มีอีกจำนวนไม่น้อยที่ตั้งข้อหาว่าดูหมิ่นศาสนา บุคคลเหล่านี้ได้รับโทษด้วยการเฆี่ยนหรือจำคุก มีหลายรายที่เสียชีวิตขณะถูกคุมขัง